ח"כ בצלאל סמוטריץ' (הבית היהודי) כתב הבוקר (חמישי) טור לעיתון "בשבע" ובו טען כי מעשי חבלה על רקע לאומני מצד יהודים המכונים "תג מחיר" לא מהווים טרור.

"מישהו בשב"כ איבד את הצפון", כותב סמוטריץ', "טרור הוא רק אלימות שמפעיל אויב במסגרת מלחמה נגדנו, ורק הוא מצדיק נקיטת צעדים חריפים שמקומם לא יכירם במציאות רגילה. כל השאר הם פשע חמור, פשע נאלח, פשע לאומני, אבל לא טרור".

חבר הכנסת מהבית היהודי התייחס לפיגוע בדומא שנשרפו בו למוות שלושה בני משפחה פלסטינית וכתב: "הרצח בדומא, על כל חומרתו הוא לא אירוע טרור. נקודה. מי שקורא לו טרור חוטא לאמת, גורם לפגיעה אנושה ולא מוצדקת בזכויות אדם ואזרח... מוזיל את המונח טרור, וכתוצאה מכך פוגע בסופו של יום גם באפקטיביות של המאבק נגדו. איננו במלחמה מול יהודים".

סמוטריץ' התייחס למעצרים שביצע שב"כ (שירות הביטחון הכללי) וכתב כי בימים האחרונים חצו בשב"כ "את כל הקווים האדומים. הלוגיקה פשוטה ואפילו מתבקשת: אם אירועי 'תג מחיר' הם טרור, אז משפחות החשודים הן 'משפחות של מחבלים', ותושבי היישובים שלהם ובעלי התפקידים בהם הם 'אוכלוסייה תומכת טרור'".

עברו לתצוגת גלריה הפגנה למען החשודים בהצתה בדומא מחוץ לביתה של השרה איילת שקד, אתמול צילום: תומר אפלבאום

"כשדוחקים ציבור שלם לקיר, מתייחסים אליו כטרוריסט, עושים לו דמוניזציה ורומסים את זכויותיו בלי כל עכבות, בסוף זה מתפוצץ. שאף אחד לא יתפלא כשזה יקרה, כשעוד ועוד אנשים יידחקו בעל כורחם למעשים שאסור שייעשו", כתב סמוטריץ'.

"האמצעים הדרסטיים שהחוק מאפשר לנקוט בעבירות ביטחון נועדו לסכל פגיעה מיידית בביטחון המדינה, לא להשיג ראיות כדי להפליל חשודים בעבירה שבוצעה בעבר", כתב חבר הכנסת והוסיף, "וכאן נעוץ החשש הגדול, חשש שהמערכת שטיפסה על עץ גבוה והכריזה מעל כל במה שמדובר ביהודים, שבויה בקונספציה ותעשה הכל כדי למצוא את האחראים, גם אם אין באמת כאלה".

עברו לתצוגת גלריה המאמר של בצלאל סמוטריץ' צילום:

יו"ר מפלגת הבית היהודי, ח"כ נפתלי בנט, צייץ בתגובה בחשבון הטוויטר שלו: "מי שזורק בקבוק תבערה על בית מגורים הוא טרוריסט. נקודה". ח"כ איציק שמולי (המחנה הציוני), יו״ר השדולה נגד תג מחיר בכנסת, אמר בתגובה כי "זו התבטאות חמורה, ואף גזענית, שממעיטה ברצח חפים מפשע ועלולה להתיר את דמם. טרור הוא טרור ויש להילחם בו בעיקר אם מגיע מתוכנו. זה איום ונורא שח"כ סמוטריץ' בוחר להגן על טרוריסטים שפלים מטעמים של נוחות פוליטית, ומבחן הדם של התאמת רמת הפשע לסוג הדם של הרוצח היא צבועה ומקוממת. בשם איזו דת מדבר סמוטריץ'? כי יהדותו אינה יהדותי".

מנכ"ל התנועה הרפורמית, הרב גלעד קריב, אמר כי "דבריו של ח"כ סמוטריץ' חמורים לא פחות מהתבטאויותיו של ח"כ לשעבר ינון מגל, ומעידים על ניוון מוסרי וערכי עמוק. אנו קוראים לשר בנט להוקיע את דבריו של סמוטריץ' בחריפות ולנקוט נגדו בצעדים ממשיים בתוך סיעת הבית היהודי. מפלגה האוחזת בידיה בתיקי החינוך והמשפטים צריכה להוקיע מקרבה נבחר ציבור שאינו מסוגל להבחין בקווים אדומים, ושמשתמש במסורת ישראל ובציונות על מנת להעניק רוח גבית למעשי אלימות וטרור".